দিল্লী, ২৬ মে :: ভারতের রাজধানী দিল্লীর কাছে  ফরিদাবাদে এ্যাপোলো হাসপাতালের একটি এম্বুলেন্স বিমান বিধ্বস্ত হয়ে ১০ জন নিহত হয়েছে। মৃতের সংখ্যা আরো বাড়তে পারে। বুধবার রাত ১০টা ৫০ মিনিটে (বাংলাদেশ সময় ১১টা ২০ মিনিটে) রোগীবাহী ওই বিমানটি ফরিদাবাদে দুটি বাড়ির ওপর আছড়ে পড়লে সেটিতে আগুন ধরে যায়। প্রাথমিকভাবে বিমানের ৭ আরোহীর সবাই নিহত হয়েছেন বলে নিশ্চিত করেছে ভারতের একাধিক সংবাদমাধ্যম। নিহত অন্য ৩ ব্যক্তি ওই বাড়ির বাসিন্দা।  জানা গেছে, বিহারের রাজধানী পাটনার জাগদিশ মেমোরিয়াল হাসপাতাল থেকে ২২ বছর বয়সী রাহুল রাজ নামে এক রোগীকে দিল্লীর এ্যাপোলো হাসপাতালে নেয়ার  উদ্দেশ্যে রাত ১০টায় পাটনা বিমানবন্দর থেকে ওড়ে। এক ইঞ্জিনবিশিষ্ট বিমানটিতে ৩ পাইলট, ২ ডাক্তার, এ্যাপোলো হাসপাতালের চিকিৎসাকর্মী ও রোগীসহ ৭ জন ছিলো। দিল্লীর কাছাকাছি ফরিদাবাদে পৌঁছানোর পর ঝড়ের কবলে পড়ে এয়ার এম্বুলেন্সটি দুটি বাড়ির ওপর ভেঙে পড়ে। এ ঘটনায় বিমানটি থেকে ওই দুবাড়িতেও আগুন ধরে যায়। শেষ খবর অনুযায়ী বিধ্বস্ত বিমান ও বাড়ি থেকে ১০ জনের লাশ উদ্ধার করা হয়েছে। এদের মধ্যে রোগী রাহুল রাজ ও দিল্লীর এ্যাপোলো হাসপাতালের ডাক্তার রাজেশ ও আরশাদ, প্রধান পাইলট হারপ্রিত, সহকারী পাইলট মানপ্রিত কাটারিয়া, চিকিৎসাকর্মী  সিরিল ও রোগীর কাজিন রতনেশ কুমারের লাশ শনাক্ত করা গেছে। তবে, এখনো আগুন নিয়ন্ত্রণে আসেনি। দমকল বাহিনীর উদ্ধারকাজ চলছে।  ডা. হার্স জানান, রাহুল রাজ পাটনা জগদিশ মেমরিয়াল হাসপাতালের আইসিইউতে ভর্তি হয়। তাকে সেখানে লাইফ সাপোর্টে রাখা হয়। রাহুলকে উন্নত চিকিৎসার জন্য বুধবার রাতে পাটনা বিমানবন্দর থেকে এয়ার এম্বুলেন্সে করে দিল্লীর এ্যাপোলো হাসপাতালে পাঠানো হয়।  রাহুলের চাচা অনুপ কুমার জানান, তাদের বাড়ি পশ্চিম চামপারায়। দিল্লীর এ্যাপোলো হাসপাতালে যাওয়ার পথে রাহুলের সঙ্গে তার ছেলেও ছিল।